text: V I.
  Is initia imperii, amotis cohortibus armatis, quae Celerum dicebantur, quibusque, ob securitatem majorem, Romulus sese circumsepserat, commendare conatus est. His quippe ad custodiam assumptis, insigne populi odium in Romulum erupisse constabat. Neque tamen propterea Numae hoc consilium probandum est. Quanquam enim, ut in Panegyrico disserit Plinius, fidissima sit custodia, Principis ipsius innocentia; sitque haec arx inaccessa, hoc inexpugnabile munimentum, munimento non egere; ab optimis tamen Principibus armati corporum custodes optimo ac necessario consilio assumuntur.